ইনাম আহমেদ

ইনাম আহমেদ (১ ফেব্রুয়ারি ১৯২২ - ১৩ সেপ্টেম্বর ২০০৩) একজন বাংলাদেশী চলচ্চিত্র অভিনেতা ছিলেন। এছাড়া তিনি কাজ করেছেন টেলিভিশনে ও বেতারে। ১৯৪৩ সালে কলকাতার চলচ্চিত্র "সমাধান" এ অভিনয়ের মাধ্যমে তার অভিনেতা হিসেবে অভিষেক ঘটে। ১৯৫৬ সালে আব্দুল জব্বার খান নির্মিত তৎকালীন পূর্ব পাকিস্তানের প্রথম বাংলা ও সবাক চলচ্চিত্র "মুখ ও মুখোশ" চলচ্চিত্রে কেন্দ্রীয় চরিত্রে অভিনয় করেন। তিনি ষাটের দশক থেকে আশির দশক পর্যন্ত চলচ্চিত্রে নিয়মিত ছিলেন। এসময় তিনি অর্ধশতাধিক চলচ্চিত্রে অভিনয় করেছেন। তার অভিনীত চলচ্চিত্রের মধ্যে "মুখ ও মুখোশ" (১৯৫৬), "হারানো দিন" (১৯৬১), "সূর্যস্নান" (১৯৬২), "সোনার কাজল" (১৯৬২), "চান্দা" (১৯৬২), "জোয়ার এলো" (১৯৬২), "সুতরাং" (১৯৬৪), "মেঘ ভাঙ্গা রোদ" (১৯৬৪), "কাজল" (১৯৬৫), "রূপবান" (১৯৬৫), "ভাওয়াল সন্ন্যাসী" (১৯৬৬), "পাতাল পুরীর রাজকন্যা" (১৯৬৯), "নীল আকাশের নিচে" (১৯৬৯), "টাকা আনা পাই" (১৯৭০) ও "শুভদা" (১৯৮৬) উল্লেখযোগ্য।
ইনাম আহমেদ ১৯২২ সালের ১ ফেব্রুয়ারি বাংলাদেশের সিলেটের গোলাপগঞ্জ উপজেলার কোচাই গ্রামে জন্মগ্রহণ করেন। মাত্র ৮ বছর বয়সে তিনি নাটকে অভিনয় করা শুরু করেন৷ ১৯৩১ সালে ভারতীয় উপমহাদেশের প্রথম সবাক ছবি "আলম আরা" দেখে চলচ্চিত্রে অভিনয় করতে আগ্রহী হন৷ ১৯৪১ সালে কলকাতা বিশ্ববিদ্যালয় থেকে পড়াশোনা করে স্নাতক ডিগ্রি লাভ করেন ও এরপরে আসাম সিভিল পুলিশে যোগ দেন ৷ আসামের ডিব্রুগড়ে থাকাকালে বিভিন্ন নাটকে নিয়মিত অভিনয় করতেন ৷ ৩ বছর চাকরি করার পরে তিনি কলকাতায় চলে যান ৷ সেখানে একটি বেসরকারি প্রতিষ্ঠানে চাকরি করার পাশাপাশি চলচ্চিত্রে অভিনয়ের সুযোগ খুজতে থাকেন। ১৯৪৩ সালে প্রেমেন্দ্র মিত্র এর পরিচালনায় "সমাধান" চলচ্চিত্রে অরুন চৌধুরী ছদ্মনামে প্রথম অভিনয় করেন।
১৯৫০ সালে আহমেদ ঢাকায় চলে আসেন। সেখানে বেশ কিছু প্রতিষ্ঠানে চাকরি করেন।
ইনাম আহমেদ পাকাপোক্তভাবে চলচ্চিত্রে অভিনয় শুরু করেন "মুখ ও মুখোশ" চলচ্চিত্রের মাধ্যমে। এটি ছিল পূর্ব পাকিস্তান তথা বাংলাদেশের প্রথম সবাক ও পূর্নদৈর্ঘ্য চলচ্চিত্র। চলচ্চিত্র পরিচালক আবদুল জব্বার খান ১৯৫৩ সালে তার "ডাকাত" নাটক অবলম্বনে চলচ্চিত্রটির নির্মানকাজ শুরু করেন। ইনাম আহমেদ চলচ্চিত্রের কেন্দ্রীয় চরিত্র শমসের ডাকাতের ভূমিকায় অভিনয় করেন। চলচ্চিত্রটি ১৯৫৬ সালের ৩ আগস্ট মুক্তিপায়। 
এরপর তিনি লাহোরে চলে যান "আখেরি নিশান" (১৯৫৮) চলচ্চিত্রে অভিনয়ের জন্য। ১৯৬০ সালে তিনি দেশে ফিরে আসেন ও সালাউদ্দিন পরিচালিত "যে নদী মরু পথে" চলচ্চিত্রে অভিনয় করেন। চলচ্চিত্রটি ১৯৬১ সালের ২৮ এপ্রিল মুক্তি পায়। এ চলচ্চিত্রে খলনায়কের ভূমিকায় অভিনয় করে ব্যাপক জনপ্রিয়তা অর্জন করেন। এরপর একে একে "হারানো দিন" (১৯৬১), "সূর্যস্নান" (১৯৬২), "সোনার কাজল" (১৯৬২), "জোয়ার এলো" (১৯৬২), "নতুন সুর" (১৯৬২), "কাচের দেয়াল" (১৯৬৩), "সুতরাং" (১৯৬৪), "দুই দিগন্ত" (১৯৬৪), "রূপবান" (১৯৬৫) সহ বেশ কয়েকটি উল্লেখযোগ্য চলচ্চিত্রে অভিনয় করেন।
এ সময় তিনি ঢাকায় নির্মিত বেশ কয়েকটি উর্দু চলচ্চিত্রেও অভিনয় করেন। এর মধ্যে রয়েছে এহতেশাম পরিচালিত "চান্দা" (১৯৬২) ও "সাগর" (১৯৬৫), আবদুল জব্বার খান এর "নাচঘর" (১৯৬৩), মাসুদ চৌধুরীর "প্রীত না জানে রীত" (১৯৬৩), কাজী জহির ও নজরুল ইসলাম এর "বন্ধন" (১৯৬৪) ও "কাজল" (১৯৬৫), রহমান এর নির্দেশনায় "ইন্ধন" (১৯৬৬) এবং নুরুল আলম এর "ইস ধরতি পার" (১৯৬৬)।
১৯৬৬ থেকে ১৯৭১ সালে ইনাম আহমেদ বেশ কয়েকটি চলচ্চিত্রে অভিনয় করেন। ১৯৬৯ সালে কাজী জহির পরিচালিত "ময়নামতি" চলচ্চিত্রে তিনি জমিদারের ভূমিকায় অভিনয় করেন। পারিবারিক সম্পর্কের টানাপোড়নের গল্প নিয়ে নির্মিত "টাকা আনা পাই" চলচ্চিত্রে তিনি মহাজনের ভূমিকায় অভিনয় করেন। এদুটি চলচ্চিত্রে প্রানবন্ত অভিনয়ের মাধ্যমে তিনি দারুণ খ্যাতি অর্জন করেন। তার অভিনীত অন্যান্য চলচ্চিত্রের মধ্যে "ভাওয়াল সন্ন্যাসী" (১৯৬৬), "আপন দুলাল" (১৯৬৬), "শীত বসন্ত" (১৯৬৮), "জোয়ারভাটা" (১৯৬৯), "নীল আকাশের নিচে" (১৯৬৯) ও "স্বরলিপি" (১৯৭০) উল্লেখযোগ্য।
ইনাম আহমেদ অভিনীত স্বাধীনতা পরবর্তী চলচ্চিত্রগুলোর মধ্যে "জীবন সঙ্গীত" (১৯৭২), "নিশান" (১৯৭৭), "মধুমিতা" (১৯৭৮), "যাদুর বাঁশী" (১৯৭৮), "চন্দ্রনাথ" (১৯৮৪), "শিরি ফরহাদ" (১৯৮৬) ও "শুভদা" (১৯৮৬) উল্লেখযোগ্য।
ইনাম আহমেদ ২০০৩ সালের ১৩ সেপ্টেম্বর সিলেটে বার্ধক্যজনিত কারণে মৃত্যুবরণ করেন।